Bolalarni ularning sogʻligʻiga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda Davlat organlari va tashkilotlari axborot xizmatlari rahbarlarini attestatsiyadan oʻtkazish boʻyicha davlat xizmatlari koʻrsatishning maʼmuriy reglamentlarini tasdiqlash toʻgʻrisida
(resolution, 2024-12-04)

Oʻzbekiston Respublikasi Prezidentining “Davlat xizmatlari koʻrsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari toʻgʻrisida” 2021-yil 24-iyuldagi PF-6269-son Farmoni ijrosini taʼminlash, shuningdek, mamlakatimizda fuqarolar va tadbirkorlarga kulay investitsiya va ishbilarmonlik muhitini yaratish, byurokratik toʻsiqlarni bartaraf etish hamda davlat xizmatlari koʻrsatish sifatini tubdan yaxshilash maqsadida Vazirlar Mahkamasi qaror qiladi: 1. Bolalarni ularning sogʻligʻiga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda davlat organlari va tashkilotlari axborot xizmatlari rahbarlarini attestatsiyadan oʻtkazish boʻyicha davlat xizmatlari joriy etilsin. 2. Quyidagilarni nazarda tutuvchi: Davlat organlari va tashkilotlari axborot xizmatlari rahbarlarini attestatsiyadan oʻtkazish boʻyicha proaktiv shaklda davlat xizmati koʻrsatishning maʼmuriy reglamenti 2-ilovaga muvofiq tasdiqlansin: davlat organlari va tashkilotlari axborot xizmatlari rahbarlarini attestatsiyadan oʻtkazish tartibi; davlat organlari va tashkilotlari axborot xizmatlari rahbarlarining elektron reyestrini yuritish tartibi. 3. Belgilansinki, ushbu qaror bilan tasdiqlangan maʼmuriy reglamentga muvofiq davlat organlari va tashkilotlari axborot xizmatlari rahbarlarini attestatsiyadan oʻtkazish bevosita mazkur davlat organlari va tashkilotlariga proaktiv shaklda davlat xizmatini koʻrsatish tarzida amalga oshiriladi. 4. Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi (keyingi oʻrinlarda — Agentlik)ga oʻn kun muddatda davlat organlari va tashkilotlari axborot xizmatlari rahbarlarini attestatsiyadan oʻtkazish boʻyicha davlat xizmatlari koʻrsatish uchun tegishli hujjatlarning namunaviy shakllari va blankalari tayyorlanishini hamda Oʻzbekiston Respublikasi Adliya vazirligi bilan kelishgan holda tasdiqlanishini taʼminlash, shuningdek, davlat xizmatlarini joriy etish bilan bogʻliq sarf-xarajatlarni oʻz mablagʻlari hisobidan qoplash tavsiya etilsin. 5. Axborot texnologiyalari va kommunikatsiyalarini rivojlantirish vazirligi Agentlik, Adliya vazirligi hamda boshqa manfaatdor vazirlik va idoralar bilan birgalikda bir oy muddatda bolalarni ularning sogʻligʻiga zarar yetkazuvchi axborotdan himoya qilish sohasidagi ekspertlarni akkreditatsiya qilish hamda davlat organlari va tashkilotlari axborot xizmatlari rahbarlarini attestatsiyadan oʻtkazish boʻyicha davlat xizmatlarini YIDXP orqali joriy etilishini taʼminlasin. 6. Vazirlar Mahkamasining baʼzi qarorlari 3-ilovaga muvofiq oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vaziri oʻrinbosari — turizm va madaniy meros vaziri A.A. Abduhakimov zimmasiga yuklansin. 1. Mazkur Reglament davlat organlari va tashkilotlari axborot xizmatlari rahbarlarini attestatsiyadan oʻtkazish sohasidagi maxsus vakolatli davlat organi tomonidan ularni attestatsiyadan oʻtkazish boʻyicha davlat xizmati koʻrsatish tartibini belgilaydi. 2. Ushbu Reglamentda quyidagi asosiy tushunchalar qoʻllaniladi: attestatsiya — talabgorning axborot xizmatlari rahbarlariga qoʻyiladigan talablarga mosligini vakolatli organ tomonidan tekshirish tartib-taomili; vakolatli organ — Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi hamda uning hududiy boshqarmalari; guvohnoma — vakolatli organ tomonidan davlat organlari va tashkilotlari axborot xizmatlari rahbarlarining attestatsiyadan oʻtkazilganligini tasdiqlovchi rasmiy hujjat; Davlat organlari va tashkilotlari axborot xizmatlari rahbarlarining elektron reyestri — davlat organlari va tashkilotlarining axborot xizmatlari rahbarlari toʻgʻrisidagi himoyalangan elektron maʼlumotlar bazasi; talabgor — attestatsiyaga qoʻyilgan axborot xizmati rahbari. 3. Vakolatli organ davlat organlari va tashkilotlari axborot xizmatlari rahbarlarini tegishli ravishda har uch yilda bir marotaba attestatsiyadan oʻtkazadi. Bunda, davlat organlari va tashkilotlari axborot xizmatlari rahbarlarini ular ishlayotgan tashkilot tomonidan boshqa turdagi attestatsiyalardan oʻtkazishga yoʻl qoʻyilmaydi. 4. Birinchi marta lavozimga tayinlangan axborot xizmati rahbari lavozimga tayinlangan yilida, biroq lavozimda kamida uch oy ishlaganidan keyin attestatsiyadan oʻtkazilishi kerak. Guvohnomaga ega boʻlgan shaxslar mazkur guvohnomaning amal qilish muddati tugashiga kadar ikki oy muddat ichida attestatsiyadan oʻtish kerak. 5. Davlat xizmati mazkur Reglamentga 1-ilovaga muvofiq sxema boʻyicha koʻrsatiladi. 6. Vakolatli organ attestatsiyadan oʻtkazish muddati kelgan davlat organlari va tashkilotlari axborot xizmatlari rahbarlarini attestatsiyadan oʻtkazish uchun tegishli davlat organi va tashkilotiga attestatsiyani oʻtkazish sanasi, vaqti va joyini koʻrsatgan holda, attestatsiya sanasidan kamida oʻn kun oldin xat yuboradi. 7. Davlat organi va tashkiloti xatni qabul qilgandan soʻng oʻn kun ichida axborot xizmati rahbarini attestatsiyadan oʻtkazish uchun vakolatli organga elektron shaklda soʻrovnoma yuboradi va koʻrsatilgan muddatlarda talabgorni attestatsiyada ishtirok etishini taʼminlaydi. 8. Vakolatli organ talabgor toʻgʻrisidagi zarur maʼlumotlarni “Raqamli hukumat” tizimining idoralararo integratsiyalashuv platformasi orqali mustaqil ravishda oladi. 9. Davlat xizmati koʻrsatilganligi uchun yigʻim undirilmaydi. 10. Vakolatli organ tomonidan attestatsiyadan oʻtuvchi talabgorlar roʻyxati tasdiqlanadi. 11. Belgilangan muddatda attestatsiyaga kela olmaydigan talabgor attestatsiya boshlangunga qadar vakolatli organni xabardor qilishi lozim. Bunda talabgor keyingi attestatsiyaga qoʻyiladi. 12. Attestatsiyada qatnashishdan chetlashtirilgan talabgor olti oy davomida keyingi attestatsiyalarga qoʻyilmaydi. 13. Attestatsiya 5 — 10 ta savoldan va amaliy sinovlardan iborat ogʻzaki suhbat shaklida oʻtkaziladi. Attestatsiya jarayoni uzluksiz videotasvirga (ovozli) tushiriladi va videotasvir kamida bir yil saqlanadi. Talabgorlar attestatsiyaga shaxsni tasdiqlovchi hujjat asosida qoʻyiladi. Attestatsiya savollari attestatsiya komissiyasi tomonidan tasdiqlanadi. 14. Talabgorning savollarga javoblari quyidagi mezonlar asosida attestatsiya komissiyasi tomonidan baholanadi: oʻz mutaxassisligi boʻyicha tayyorgarlik darajasi; umumiy va maxsus bilim hamda amaliy koʻnikmalari, kasbiy faoliyati natijalari; oʻz mutaxassisligi boʻyicha xizmat faoliyatini tahlil qila olishi. Attestatsiya komissiyasi faoliyatini tashkil etish tartibi va uning tarkibi vakolatli organ tomonidan belgilanadi. 15. Attestatsiyada talabgor toʻplanishi mumkin boʻlgan eng yuqori ballning 65 foizi va undan yuqori ball olgan taqdirda, attestatsiya komissiyasi tomonidan attestatsiyadan oʻtganligi toʻgʻrisida qaror qabul qilinishi uchun asos boʻladi. 16. Attestatsiya natijasi hamda har bir talabgor boʻyicha attestatsiya komissiyasi qarori mazkur Reglamentga 2-ilovaga muvofiq talabgorning attestatsiya varaqasiga kiritiladi hamda ushbu varaqa attestatsiya komissiyasining barcha aʼzolari tomonidan imzolanadi. 17. Attestatsiya davomida attestatsiya komissiyasi kotibi tomonidan bayonnoma yuritiladi. Bayonnomada quyidagi maʼlumotlar koʻrsatiladi: attestatsiya oʻtkazilgan joy va sana; attestatsiya boshlangan va tugallangan vaqt; attestatsiyada qatnashgan attestatsiya komissiyasi aʼzolarining familiyasi, ismi va otasining ismi hamda lavozimi; attestatsiyaning umumiy natijalari; attestatsiya jarayoniga taalluqli boʻlgan boshqa maʼlumotlar. Bayonnomaga attestatsiyada hozir boʻlgan va kelmagan talabgorlar roʻyxati kiritilgan jadval ilova qilinadi. Mazkur jadvalda har bir talabgorning familiyasi, ismi va otasining ismi, tugʻilgan yili, ish joyi va lavozimi, mutaxassisligi, umumiy ish staji, mutaxassisligi boʻyicha ish staji, attestatsiyada olingan ballar hamda attestatsiya komissiyasining qarori koʻrsatiladi. Bayonnoma attestatsiya komissiyasi raisi va kotibi tomonidan imzolanadi. 18. Bayonnomaga asosan vakolatli organ rahbarining buyrugʻi qabul qilinadi. 19. Talabgor attestatsiyadan oʻta olmagan taqdirda vakolatli organ ikki ish kuni muddatda uning sabablarini, qonunchilikdagi aniq normalarni koʻrsatgan holda xulosa rasmiylashtiradi hamda uni tegishli davlat organi yoki tashkilotiga xat bilan yuboradi. 20. Axborot xizmati rahbari attestatsiyadan oʻtgan deb topilgan taqdirda attestatsiya oʻtgandan keyin ikki ish kuni muddatda mazkur Reglamentga 3-ilovaga muvofiq shaklda QR-kod qoʻyilgan holda guvohnomani rasmiylashtiradi va davlat organi yoki tashkilotiga xat bilan yuboradi. 21. Vakolatli organ Davlat organlari va tashkilotlari axborot xizmatlari rahbarlarining elektron reyestrini yuritadi va unga quyidagi maʼlumotlarni kiritib boradi: attestatsiya qilingan davlat organlari va tashkilotlari axborot xizmatlari rahbarlari yoki axborot xizmatlari rahbarlarining tashkilotlari toʻgʻrisida; attestatsiya toʻgʻrisida qaror qabul qilingan sana; guvohnomaning raqami va berilgan sanasi; attestatsiyaning amal qilish muddati; guvohnomaning amal qilishini toʻxtatib turish va qayta tiklash toʻgʻrisidagi qarorlar qabul qilinishi uchun asoslar va ular qabul qilingan sanalar; guvohnomaning amal qilishini bekor qilish uchun asos va bekor qilingan sana. 22. Davlat organlari va tashkilotlari axborot xizmatlari rahbarlarining elektron reyestri begona odamlar kirishi taqiqlangan joylarda saqlanadigan va ishlatiladigan elektron manbalarda, axborotni yoʻq qilish, bloklash, oʻgʻirlash yoki oʻzgartirishning oldini oladigan shart-sharoitlarda yuritiladi. 23. Davlat organlari va tashkilotlari axborot xizmatlari rahbarlarining elektron reyestriga tegishli qaydni kiritish uchun vakolatli organ tomonidan belgilangan tartibda qabul qilingan qaror asos boʻladi. 24. Davlat organlari va tashkilotlari axborot xizmatlari rahbarlarining elektron reyestriga attestatsiyadan oʻtkazish, attestatsiyaning amal qilishini toʻxtatib turish, qayta tiklash va bekor qilish toʻgʻrisida qaydlarni kiritish qaror qabul qilingan kundan eʼtiboran bir ish kuni ichida amalga oshiriladi. 25. Manfaatdor tomonlarning Davlat organlari va tashkilotlari axborot xizmatlari rahbarlarining elektron reyestridagi maʼlumotlardan (davlat organlari va tashkilotlari axborot xizmatlari rahbarlari tarkibi, ularning ismi, familiyasi, otasining ismi, lavozimlari, unvonlari, elektron pochta manzillari) foydalanish imkoniyati vakolatli organning rasmiy veb-sayti orqali taʼminlanadi. 26. Vakolatli organ oʻz faoliyatini amalga oshirishi natijasida olingan maxfiy maʼlumotlarning sir saqlanishini taʼminlaydi. 27. Talabgorlar davlat organlari va boshqa tashkilotlar xodimlarining xatti-harakatlari yuzasidan qonunchilikka muvofiq shikoyat qilishlari mumkin. 28. Mazkur Reglament talablarining buzilishida aybdor boʻlgan shaxslar qonunchilik hujjatlariga muvofiq belgilangan tartibda javobgar boʻladi. BosqichlarSubyektlarTadbirlarBajarish muddatlari1-bosqichOʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi va uning hududiy boshqarmalari (vakolatli organ)Axborot xizmatlari rahbarlarini attestatsiyadan oʻtkazish uchun davlat organi va tashkilotiga attestatsiyani oʻtkazish sanasi, vaqti va joyini koʻrsatgan holda xat yuboradi.Attestatsiyadan oʻtkazish muddati kelganda2-bosqichDavlat organi va tashkilotiAxborot xizmati rahbarini attestatsiyadan oʻtkazishi uchun vakolatli organga soʻrovnoma yuboradi.10 kun ichida3-bosqichVakolatli organTalabgorlarni attestatsiyadan oʻtkazadi. Attestatsiya vakolatli organ tuzadigan attestatsiya komissiyasi tomonidan 5 — 10 ta savoldan iborat ogʻzaki suhbat shaklida oʻtkaziladi.Qaror qabul qilingandan soʻng attestatsiya komissiyasi shakllanishiga qarab4-bosqichVakolatli organAttestatsiya oʻtkazilgandan soʻng guvohnomani yoki attestatsiyadan oʻta olmaganligi toʻgʻrisidagi xulosani davlat organi yoki tashkilotiga xat bilan yuboradi.2 ish kunida Attestatsiyadan oʻtkazish varaqasi1. Familiyasi, ismi, otasining ismi ________________________________________________________2. Tugʻilgan yili (sanasi) __________________________________________________________________3. Maʼlumoti ____________________________________________________________________________4. Mutaxassisligi 5. Umumiy ish staji __________ shu jumladan, jurnalistika, axborot xizmatida _________________6. Boshqa maʼlumotlar: ____________________________________________________________________________________________________________________________________________________________7. Nomzodga berilgan savollar va ularning javoblari:1)savol:_____________________________________________________________________________javob:_____________________________________________________________________________2)savol:_____________________________________________________________________________javob:_____________________________________________________________________________3)savol:_____________________________________________________________________________javob:_____________________________________________________________________________4)savol:_____________________________________________________________________________javob:_____________________________________________________________________________5)savol:_____________________________________________________________________________javob:_____________________________________________________________________________6)amaliy sinov natijalari _______________________________________________________________8. Nomzodning eʼtirozlari va takliflari: ___________________________________________________9. Ovoz berish natijalari: ________________________________________________________________yoqlaganlar ______________qarshilar _______________10. Suhbat oʻtkazilgan sana: ________________________________________________________________11. Oʻtkazilgan suhbat natijalari boʻyicha xulosa:________________________________________________________________________________________________________________________________________________________________________________Komissiya raisi______________________________________________(F.I.O., imzo)Komissiya raisining oʻrinbosari______________________________________________(F.I.O., imzo)Komissiya aʼzolari:1. ____________________________________________________(F.I.O., imzo)2. ____________________________________________________(F.I.O., imzo)3. ____________________________________________________(F.I.O., imzo)4. ____________________________________________________(F.I.O., imzo)5. ____________________________________________________(F.I.O., imzo)6. ____________________________________________________(F.I.O., imzo)7. ____________________________________________________(F.I.O., imzo)Ishchi organ masʼul xodimi____________________________________________________(F.I.O., imzo)Suhbat varaqasi bilan tanishdim____________________________________________________ Axborot xizmat rahbari attestatsiyadan oʻtganligi haqidaGUVOHNOMA______________________________-son(seriyasi)Ushbu bilan _________________________________________________________________________________(familiyasi, ismi, otasining ismi)_________________________________________________________________________________________da(attestatsiyani oʻtkazgan tashkilot nomi)attestatsiyadan oʻtganligi tasdiqlanadi.Guvohnoma _____________________________________ gacha amal qiladi.(yil, kun va oy)Attestatsiya komissiyasi raisi:Hujjatning haqiqiyligini tasdiqlovchi QR-kod___________________________________________(familiyasi, ismi, otasining ismi) 1. Vazirlar Mahkamasining “Bolalarni ularning sogʻligʻiga zarar yetkazuvchi axborotdan himoya qilish toʻgʻrisida”gi Oʻzbekiston Respublikasi Qonunini amalga oshirish chora-tadbirlari toʻgʻrisida” 2018-yil 22-oktabrdagi 848-son qarori 1-bandi uchinchi xatboshisi va unga 2-ilova. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Axborot sohasi va ommaviy kommunikatsiyalarni yanada rivojlantirishga oid qoʻshimcha chora-tadbirlar toʻgʻrisida” 2019-yil 2-fevraldagi PF-5653-son Farmoni va Oʻzbekiston Respublikasi Prezidentining “Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi faoliyatini tashkil etish toʻgʻrisida” 2019-yil 2-fevraldagi PQ-4151-son qarori)” 2019-yil 3-iyundagi 457-son qaroriga 1-ilovaning 43-bandi “d” kichik bandi.